આ તો થઈ કોલેજની વાત. પણ એમ તો એસ.એસ.સી. બોર્ડમાં એક આખેઆખું પેપર કોઈ એક પ્રકાશકના અપેક્ષિતમાંથી પૂછ્યું એ કારણે શિક્ષણજગતમાં ચિંતાનું મોજું ફરી વળ્યું. શિક્ષકો શાળામાં બાળકોને માઈકલ જેકસન નામનો એક વિજ્ઞાની થઈ ગયો કે કોલમ્બસ એક નહિ, બબ્બે થઈ ગયા અથવા તો તાજમહેલ મધ્યપ્રદેશમાં આવેલો છે જેવી મૌલિક માહિતી આપીને વિદ્યાર્થીઓને જ્ઞાનસમૃદ્ધ કરતા હોય છે એ જાણવા છતાં શિક્ષણશાસ્ત્રીઓના પેટનું પાણી પણ હાલતું નથી ને એકાદ પેપર ફૂટી જાય એમાં આ શિક્ષણજગત બેબાકળું થઈ જાય છે ! – મારા ગીધુકાકાને આ ચિંતા છે.